ΓΡΑΠΤΗ ΕΡΩΤΗΣΗ E-0952/98 υποβολή: Riitta Myller (PSE) προς την Επιτροπή (30 Μαρτίου 1998)

Θέμα: Συνεργασία μεταξύ των διαρθρωτικών ταμείων και των προγραμμάτων Phare και Tacis

Κατά τη διάρκεια των τελευταίων ετών έχουν θεσπισθεί διάφορα κοινοτικά προγράμματα και μέσα, τα οποία αποβλέπουν στην ενίσχυση της διασυνοριακής συνεργασίας στα εξωτερικά σύνορα της Ένωσης. Π.χ. το CBC, ένα νέο τμήμα των προγραμμάτων Tacis και Phare, έχει διαδραματίσει ιδιαίτερα σημαντικό ρόλο στις προσπάθειες αυτές. Ωστόσο κατά τη δρομολόγηση των προγραμμάτων προέκυψαν ορισμένα προβλήματα. Ο συντονισμός και η αποτελεσματικότητα των εν λόγω προγραμμάτων πρέπει, οπωσδήποτε, να βελτιωθούν. Προκειμένου να επιτευχθεί ο στόχος αυτός, πρέπει να θεσπισθεί μια επαρκής νομική βάση για τη διασυνοριακή συνεργασία μεταξύ της ΕΕ και τρίτων χωρών.

Θα μπορούσε το αρμόδιο μέλος της Επιτροπής να αναφέρει ποια μέτρα προτίθεται να λάβει η Επιτροπή προκειμένου να διασφαλισθεί ένα ικανοποιητικό επίπεδο συνεργασίας μεταξύ των διαρθρωτικών ταμείων και των προγραμμάτων Τacis και Phare; Προτίθεται η Επιτροπή να υποστηρίξει τη συμπερίληψη στις σχετικές με τα διαρθρωτικά ταμεία νέες προβλέψεις ενός πιο ελαστικού συστήματος συγχρηματοδότησης για τα υπερεθνικά και διαπεριφερειακά προγράμματα Τacis;

Απάντηση του κ. Van den Broek εξ ονόματος της Επιτροπής (8 Μαΐου 1998)

Όπως σίγουρα θυμάται το Αξιότιμο Μέλος του Κοινοβουλίου, η Επιτροπή έχει αναλάβει κατά τα τελευταία χρόνια αρκετές πρωτοβουλίες για την προώθηση της διασυνοριακής συνεργασίας. Αυτές οι πρωτοβουλίες αφορούν τη συνεργασία μεταξύ της Κοινότητας και των χωρών της Κεντρικής και Ανατολικής Ευρώπης (ΧΚΑΕ), μεταξύ των ίδιων των ΧΚΑΕ και μεταξύ αυτών των χωρών και των νέων ανεξάρτητων κρατών (ΝΑΚ). Τα προγράμματα διασυνοριακής συνεργασίας (ΔΣΣ) στο πλαίσιο των προγραμμάτων PHARE και TACIS αποτελούν δύο από αυτές τις πρωτοβουλίες. Άλλη τέτοια πρωτοβουλία αποτελεί το πρόγραμμα CREDO, το οποίο καλύπτει τη διασυνοριακή συνεργασία ΧΚΑΕ-ΧΚΑΕ και ΧΚΑΕ-ΝΑΚ και αποσκοπεί στη χρηματοδότηση έργων που θα παράσχουν απτά οφέλη στις παραμεθόριες περιοχές και κοινότητες.

Η Επιτροπή αναθεωρεί επί του παρόντος τον σχετικό με τη ΔΣΣ κανονισμό (ΕΚ) αριθ. 1628/94 της Επιτροπής, της 4ης Ιουλίου 1994, για την εφαρμογή προγράμματος διασυνοριακής συνεργασίας μεταξύ χωρών της Κεντρικής και Ανατολικής Ευρώπης και των κρατών μελών της Κοινότητας στο πλαίσιο του προγράμματος PHARE ((EE L 171 της 6.7.1994 )), με σκοπό να αυξήσει την ευελιξία του προγράμματος. Κατά την αναθεώρηση θα ληφθεί επίσης υπόψη η μέχρι σήμερα κτηθείσα εμπειρία όσον αφορά τον συντονισμό των δραστηριοτήτων ΔΣΣ του προγράμματος PHARE με τις εκείνες που χρηματοδοτούνται από τα διαρθρωτικά ταμεία της Κοινότητας (Interreg IIA). Επιπλέον, η Επιτροπή αποφάσισε να εγκαινιάσει ειδικό πρόγραμμα προετοιμασίας (ΕΠΠ), με στόχο την προπαρασκευή των υποψήφιων χωρών για τη διαρθρωτική πολιτική της Κοινότητας. Το ΕΠΠ προβλέπει ευρύ φάσμα δράσεων με σκοπό την προετοιμασία των υποψηφίων χωρών, βραχυπρόθεσμα, ενόψει των ειδικών κεφαλαίων που θα τεθούν στη διάθεσή τους από το έτος 2000 και, μακροχρόνια, για τη συμμετοχή τους, ως κράτη μέλη, στα διαρθρωτικά ταμεία.

Όσον αφορά τη χρηματοδοτούμενη από το πρόγραμμα TACIS διασυνοριακή συνεργασία, το ζήτημα του συντονισμού με τις δραστηριότητες που χρηματοδοτούνται από τα διαρθρωτικά ταμεία θα επανεξεταστεί στο πλαίσιο του νέου κανονισμού που θα διέπει το πρόγραμμα TACIS, ο οποίος αναμένεται να τεθεί σε ισχύ το έτος 2000.

Ένα ιδιαίτερα κρίσιμο στοιχείο θα είναι να διασφαλιστεί ότι η συνδρομή στο πλαίσιο του PHARE μετά το έτος 2000 θα παραμείνει πλήρως συντονισμένη με την ενίσχυση πριν από την προσχώρηση που προβλέπεται στο πλαίσιο των νέων διαρθρωτικών και γεωργικών μέσων, τα οποία προτάθηκαν με το Πρόγραμμα Δράσης 2000 και υποστηρίχθηκαν από το Ευρωπαϊκό Συμβούλιο του Λουξεμβούργου τον Δεκέμβριο του 1997. Προς αυτόν τον σκοπό, η Επιτροπή υπέβαλε πρόταση συντονιστικού κανονισμού ((COM(1998) 150 )), στον οποίο περιγράφεται ο τρόπος λειτουργίας κάθε μέσου και διασφαλίζεται ο συντονισμός κατά την εφαρμογή τους.